সহযোগ মন্ত্রক
প্রধানমন্ত্রী শ্রী নরেন্দ্র মোদী আজ নতুন দিল্লির প্রগতি ময়দানে ‘অমৃতকাল: এক প্রাণবন্ত ভারতের জন্য সমবায়ের মাধ্যমে সমৃদ্ধি’ শীর্ষক বিষয়ের ওপর ১৭তম ভারতীয় সমবায় কংগ্রেসের উদ্বোধন করেছেন
অনুষ্ঠানে সভাপতিত্ব করেন কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ
নয়াদিল্লি, ০১ জুলাই, ২০২৩
প্রধানমন্ত্রী শ্রী নরেন্দ্র মোদী আজ নতুন দিল্লির প্রগতি ময়দানে ‘অমৃতকাল: এক প্রাণবন্ত ভারতের জন্য সমবায়ের মাধ্যমে সমৃদ্ধি’ শীর্ষক বিষয়ের ওপর ১৭তম ভারতীয় সমবায় কংগ্রেসের উদ্বোধন করেছেন। শ্রী মোদী সমবায় বিপণনের জন্য ই বাণিজ্য ওয়েবসাইটে-র ই-পোর্টাল-এর সূচনা এবং সমবায় সম্প্রসারণ ও উপদেষ্টা পরিষেবা পোর্টাল চালু করেছেন। অনুষ্ঠানে সভাপতিত্ব করেন কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ।
ভাষণে শ্রী অমিত শাহ জানান, সমবায় আন্দোলন স্বাধীনতার আগেও ছিল। এই আন্দোলনের বয়স প্রায় ১১৫ বছর। স্বাধীনতার পর থেকে সমবায় ক্ষেত্রের সঙ্গে যুক্ত কর্মীদের প্রধান দাবি ছিল পৃথক সমবায় মন্ত্রক গঠন। পূর্বে সমবায় ক্ষেত্রে সম্প্রসারণে নানা প্রতিবন্ধকতা থাকলেও তা কাটিয়ে উঠে এখন পৃথক মন্ত্রক গঠন করা সম্ভব হয়েছে। একইসঙ্গে সমবায় ক্ষেত্রে পরিবর্তনও এসেছে। কেন্দ্রীয় মন্ত্রী বলেন, ভারতের জাতীয় সমবায় ইউনিয়ন হল সমবায় ক্ষেত্রে শীর্ষ সংস্থা। সমবায় ক্ষেত্রে পরিবর্তন নিয়ে আসার জন্য তারাও একাধিক উদ্যোগ নিয়েছে। দেশে ১০০ বছরেরও বেশি পুরনো সমবায় আন্দোলন অনেক মাইল ফলক অর্জন করেছে। শ্রী শাহ বলেন, ঋণদান সমবায় সমিতি, সমবায় ব্যাঙ্ক, মৎস্যজীবী সমিতি ইত্যাদির মতো সমবায়ের সাহায্যে সমাজের দরিদ্র মানুষের জীবনযাত্রার উন্নয়নে একাধিক পদক্ষেপ নেওয়া হয়েছে।
শ্রী শাহ বলেন, ভারতীয় সমবায় ক্ষেত্র এই সমবায় কংগ্রেস থেকে অনেক কিছু প্রত্যাশা করে রয়েছে। অমৃতকালে আগামী ২৫ বছরে দেশের উন্নয়নে আরও বেশি অবদান রাখা প্রয়োজন। তিনি বলেন, যুব সম্প্রদায় ও নারীদের সমবায়ের সঙ্গে যুক্ত করার জন্য কাজ করতে হবে। সমবায়ের মাধ্যমে দরিদ্রদের জীবনে মানোন্নয়নে চেষ্টা চালাতে হবে বলেও তিনি জানান। তিনি বলেন, এই সমবায় কংগ্রেসের পর সমবায় ক্ষেত্রের বিকাশে পরিকল্পনা করা উচিত। যদিও এ বিষয়ে অনেক কাজ হয়েছে, তবে এখনও কিছু বাকি রয়েছে বলে জানান তিনি। শ্রী শাহ বলেন, সমবায় ক্ষেত্রে নতুন নতুন দিকগুলিকে অন্তর্ভুক্ত করতে হবে। এই ক্ষেত্রে আধুনিকীকরণ নিয়ে আসতে হবে, কম্পিউটারের সাহায্যে কাজ চালু করতে হবে।
কেন্দ্রীয় সমবায় মন্ত্রী বলেন, প্রধানমন্ত্রী শ্রী নরেন্দ্র মোদীর নেতৃত্বে দেশে সমবায় ক্ষেত্রে একাধিক উদ্যোগ নেওয়া হয়েছে। আগামী ৫ বছরে দেশে খাদ্যশস্য সংরক্ষণে সমবায়ের অংশগ্রহণ বৃদ্ধি পাবে বলেও উল্লেখ করেন তিনি। কেন্দ্রীয় মন্ত্রী বলেন, সম্প্রতি প্রধানমন্ত্রী বিশ্বের বৃহত্তম খাদ্যশস্য সংরক্ষণ প্রকল্পের অনুমোদন দিয়েছেন। শ্রী অমিত শাহ জানান, সারা দেশে সমবায়ের একটি তথ্য ভান্ডার তৈরি করা হচ্ছে। ইতিমধ্যে ৯০ শতাংশ কাজ সম্পন্ন হয়েছে, বাকি কাজ খুব দ্রুত শেষ হবে। বর্তমানে দেশে ৮৫ হাজার প্যাকস রয়েছে। আগামী তিন বছরে প্রতিটি পঞ্চায়েতে প্যাকস গড়ে তোলা হবে যার অর্থ দেশে ৩ লক্ষ প্যাকস তৈরি হবে। এতে সমবায় ক্ষেত্র আরও শক্তিশালী হয়ে উঠবে। কেন্দ্রীয় মন্ত্রী বলেন, ইতিমধ্যেই প্রধানমন্ত্রী জেম পোর্টালে সমবায় সমিতিগুলিকে ক্রেতা হিসেবে নাম নথিভুক্তিকরণে অনুমতি দিয়েছে। তিনি বলেন, সমবায়গুলির তথ্য ভান্ডার তৈরির পাশাপাশি একটি সমবায় নীতি তৈরি করতে উদ্যোগী সরকার। সমবায় বিশ্ববিদ্যালয় স্থাপনের জন্য আন্তঃমন্ত্রক আলোচনা শুরু হয়েছে। বর্তমানে দেশে সমবায় ক্ষেত্রে প্রায় ৬৩০টি প্রশিক্ষণ প্রতিষ্ঠান কাজ করছে বলে জানান তিনি।
কেন্দ্রীয় মন্ত্রী বলেন, প্রধানমন্ত্রী শ্রী নরেন্দ্র মোদীর নেতৃত্বে সমবায় মন্ত্রকে একাধিক পরিবর্তন নিয়ে আসা হয়েছে। সমবায় ক্ষেত্রে স্বচ্ছতা ও পরিবর্তন সম্ভব হলে আগামীদিনে সারা দেশে সমবায় আন্দোলন গতি পাবে। প্রধানমন্ত্রী শ্রী নরেন্দ্র মোদীর সময়কালে সমবায় ক্ষেত্রের ইতিহাস স্বর্ণাক্ষরে লেখা থাকবে বলেও জানান শ্রী শাহ।
CG/SS/NS
(Visitor Counter : 184